**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 04 ДҮГЭЭР САРЫН 25-НЫ ӨДӨР /ДАВАА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-4 |
| 2 | Хуралдааны дэлгэрэнгүй тэмдэглэл |  |
|  | 1.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд /Засгийн газар 2022.04.20-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/  2.Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төсөл /Засгийн газар 2022.04.20-ны өдөр өргөн мэдүүлсэн, анхны хэлэлцүүлэг, санал, дүгнэлтээ Төсвийн байнгын хороонд хүргүүлнэ/  3.Ази, Номхон далайн хил дамнасан цаасгүй худалдааг хөнгөвчлөх тухай ерөнхий хэлэлцээрийг соёрхон батлах тухай хуулийн төсөл /Засгийн газар 2022.04.14-ний өдөр өргөн мэдүүлсэн, зөвшилцөх/ | 5-13  13-15  15-20 |

***Монгол Улсын Их Хурлын 2022 оны хаврын ээлжит чуулганы***

***Аюулгүй байдал, гадаад бодлогын байнгын хорооны***

***04 дүгээр сарын 25-ны өдөр /Даваа гараг/-ийн хуралдааны***

***товч тэмдэглэл***

Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 16 цаг 38 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Ш.Адьшаа;*

*Чөлөөтэй: Н.Алтанхуяг, П.Анужин, Х.Булгантуяа, Б.Дэлгэрсайхан, Н.Наранбаатар;*

*Эмнэлгийн чөлөөтэй: С.Батболд, Ц.Сэргэлэн;*

*Тасалсан: Д.Ганбат.*

***Нэг.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд*** */Засгийн газар 2022.04.20-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ****/***

Хэлэлцэж буй асуудалтай холбогдуулан Батлан хамгаалахын сайд Г.Сайханбаяр, Гадаад харилцааны сайд Б.Батцэцэг, Хөдөлмөр, нийгмийн хамгааллын сайд А.Ариунзаяа, Сангийн дэд сайд С.Мөнгөнчимэг, Батлан хамгаалах яамны Төрийн нарийн бичгийн дарга Д.Ганхуяг, мөн яамны Санхүү, хөрөнгө ороуулалтын хэлтсийн дарга Д.Ганбат, Зэвсэгт хүчний Жанжин штабын нэгдүгээр орлогч дарга С.Ганбямба, Зэвсэгт хүчний Жанжин штабын Санхүүгийн хэлтсийн дарга Б.Бүрэнтөгс, Гадаад харилцааны яамны Төрийн нарийн бичгийн дарга Н.Анхбаяр, мөн яамны Санхүү, эдийн засгийн хэлтсийн дарга Х.Алтанхуяа, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Татварын бодлогын газрын дарга Б.Тэлмүүн, Хууль, эрх зүйн газрын дарга З.Энхболд, Санхүү, төсвийн судалгааны газрын дарга Г.Золбоо, Хөгжлийн санхүүжилт, хөрөнгө оруулалтын газрын дарга Ч.Чимидсүрэн, Өрийн удирдлагын хэлтсийн дарга Б.Одонтуяа, Төсвийн хөрөнгө оруулалтын хэлтсийн дарга Ж.Дэлгэржаргал, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Макро эдийн засгийн бодлогын газрын дарга Л.Энх-Амгалан, Хөрөнгө оруулалтын бодлогын газрын дарга Б.Анар,

Цөмийн энергийн комиссын нарийн бичгийн дарга бөгөөд Ажлын албаны дарга Г.Манлайжав, Монгол Улсын Ерөнхий аудиторын орлогч Я.Сарансүх, Үндэсний аудитын газрын Аудитын нэгдүгээр газрын захирал, тэргүүлэх аудитор Ц.Энхжавхлан нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Ц.Отгонбаатар, С.Төрмөнх нар байлцав.

Төсвийн төслийн танилцуулгыг Хөдөлмөр, нийгмийн хамгааллын сайд А.Ариунзаяа танилцуулав.

Төсвийн төсөлтэй холбогдуулан Улсын Их Хурлын гишүүн Б.Энх-Амгалан, Н.Энхболд нарын тавьсан асуултад Хөдөлмөр, нийгмийн хамгааллын сайд А.Ариунзаяа, Сангийн дэд сайд С.Мөнгөнчимэг, Төрийн өмчийн бодлого, зохицуулалтын газрын дарга Б.Цэнгэл нар хариулж, тайлбар хийв.

Төслийн талаар Улсын Их Хурлын гишүүдээс зарчмын зөрүүтэй санал гараагүй болно.

Байнгын хорооноос гарах санал, дүгнэлтийг Улсын Их Хурлын гишүүн Б.Энх-Амгалан Төсвийн байнгын хорооны хуралдаанд танилцуулахаар тогтов.

*Уг асуудлыг 17 цаг 09 минутад хэлэлцэж дуусав.*

***Хоёр.Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төсөл*** */Засгийн газар 2022.04.20-ны өдөр өргөн мэдүүлсэн,* ***анхны хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Батлан хамгаалахын сайд Г.Сайханбаяр, Гадаад харилцааны сайд Б.Батцэцэг, Хөдөлмөр, нийгмийн хамгааллын сайд А.Ариунзаяа, Сангийн дэд сайд С.Мөнгөнчимэг, Батлан хамгаалах яамны Төрийн нарийн бичгийн дарга Д.Ганхуяг, мөн яамны Санхүү, хөрөнгө оруулалтын хэлтсийн дарга Д.Ганбат, Зэвсэгт хүчний Жанжин штабын нэгдүгээр орлогч дарга С.Ганбямба, Зэвсэгт хүчний Жанжин штабын Санхүүгийн хэлтсийн дарга Б.Бүрэнтөгс, Гадаад харилцааны яамны Төрийн нарийн бичгийн дарга Н.Анхбаяр, мөн яамны Санхүү, эдийн засгийн хэлтсийн дарга Х.Алтанхуяа, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Татварын бодлогын газрын дарга Б.Тэлмүүн, Хууль, эрх зүйн газрын дарга З.Энхболд, Санхүү, төсвийн судалгааны газрын дарга Г.Золбоо, Хөгжлийн санхүүжилт, хөрөнгө оруулалтын газрын дарга Ч.Чимидсүрэн, Өрийн удирдлагын хэлтсийн дарга Б.Одонтуяа, Төсвийн хөрөнгө оруулалтын хэлтсийн дарга Ж.Дэлгэржаргал, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Макро эдийн засгийн бодлогын газрын дарга Л.Энх-Амгалан, Хөрөнгө оруулалтын бодлогын газрын дарга Б.Анар, Цөмийн энергийн комиссын нарийн бичгийн дарга бөгөөд Ажлын албаны дарга Г.Манлайжав, Монгол Улсын Ерөнхий аудиторын орлогч Я.Сарансүх, Үндэсний аудитын газрын Аудитын нэгдүгээр газрын захирал, тэргүүлэх аудитор Ц.Энхжавхлан нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Ц.Отгонбаатар, С.Төрмөнх нар байлцав.

Төсөлтэй холбогдуулан Улсын Их Хурлын гишүүдээс асуулт гараагүй болно.

*Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төслийг**зүйл бүрээр хэлэлцэв.*

Төслийн 1-5 дугаар зүйл, 7-22 дугаар зүйлтэй холбогдуулан Улсын Их Хурлын гишүүдээс асуулт болон санал гараагүй болно.

Төслийн 6 дугаар зүйлтэй холбогдуулан Улсын Их Хурлын гишүүн Б.Баттөмөрын тавьсан асуултад Сангийн дэд сайд С.Мөнгөнчимэг хариулж, тайлбар хийв.

Улсын Их Хурлын гишүүн Б.Бат-Эрдэнэ үг хэлэв.

Төрийн хэмнэлтийн тухай хуулийн төслийгзүйл бүрээр хэлэлцэж дуусав.

Байнгын хорооноос гарах санал, дүгнэлтийг Улсын Их Хурлын гишүүн Б.Энх-Амгалан Төсвийн байнгын хорооны хуралдаанд танилцуулахаар тогтов.

*Уг асуудлыг 17 цаг 19 минутад хэлэлцэж дуусав.*

***Гурав.Ази, Номхон далайн хил дамнасан цаасгүй худалдааг хөнгөвчлөх тухай ерөнхий хэлэлцээрийг соёрхон батлах тухай хуулийн төсөл*** */Засгийн газар 2022.04.14-ний өдөр өргөн мэдүүлсэн,* ***зөвшилцөх****/*

Хэлэлцэж буй асуудалтай холбогдуулан Гадаад харилцааны сайд Б.Батцэцэг, Гадаад харилцааны яамны Гадаад худалдаа, эдийн засгийн хамтын ажиллагааны газрын захирал Г.Өлзийсайхан, мөн яамны Олон улсын гэрээ, эрх зүйн газрын захирал С.Сүхболд, Гаалийн ерөнхий газрын дэд дарга Ц.Гэндэнцэвээн, мөн газрын Гадаад хамтын ажиллагааны хэлтсийн гаалийн улсын ахлах байцаагч Д.Цэндсүрэн, Худалдааг хөнгөвчлөх ажлын хэсгийн нарийн бичгийн дарга Б.Мөнгөнсувд нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Хууль санаачлагчийн илтгэлийг Гадаад харилцааны сайд Б.Батцэцэг танилцуулав.

Илтгэлтэй холбогдуулан Улсын Их Хурлын гишүүн Б.Энх-Амгалан, Н.Энхболд нарын тавьсан асуултад Гадаад харилцааны сайд Б.Батцэцэг, Гадаад харилцааны яамны Гадаад худалдаа, эдийн засгийн хамтын ажиллагааны газрын захирал Г.Өлзийсайхан нар хариулж, тайлбар хийв.

**Б.Баттөмөр:** Ази, Номхон далайн хил дамнасан цаасгүй худалдааг хөнгөвчлөх тухай ерөнхий хэлэлцээрийг соёрхон батлах тухай хуулийн төслийн зөвшилцөх асуудлыг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Н.Энхболд Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 17 цаг 36 минутад хэлэлцэж дуусав.*

Байнгын хорооны хуралдаанаар 3 асуудал хэлэлцэв.

*Хуралдаан 58 минут үргэлжилж, 19 гишүүнээс 10 гишүүн хүрэлцэн ирж, 52.6 хувийн ирцтэйгээр 17 цаг 36 минутад өндөрлөв.*

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Б.БАТТӨМӨР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**04 ДҮГЭЭР САРЫН 25-НЫ ӨДӨР /ДАВАА ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Б.Баттөмөр:** Эрхэм гишүүдийн амар амгаланг айлтгая. Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хорооны 2022 оны 4 дүгээр сарын 25-ны өдрийн хуралдааныг нээснийг мэдэгдье. Байнгын хорооны өнөөдрийн хуралдаанаар хэлэлцэх асуудлыг та бүхэнд танилцуулъя.

Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн хувь сангийн 2022 оны төсвийн тухай хуульд өөрчлөлт оруулах тухай хуулийн төслүүд. Засгийн газар 2022 оны 4 сарын 20-ны өдөр өргөн мэдүүлсэн, хоёр дахь хэлэлцүүлэг, санал дүгнэлтээ Төсвийн байнгын хороонд хүргүүлнэ.

Хоёр дахь асуудал, Монгол Улсын 2022 оны төсвийн тухай хуульд нэмэлт, өөрчлөлт оруулах тухай хуулийн төсөлдөө өргөн мэдүүлсэн Төрийн хэмнэлтийн тухай хуулийн төсөл 2022 оны 4 сарын 2-ны өдөр Засгийн газрын өргөн мэдүүлсэн, анхны хэлэлцүүлэг, санал дүгнэлтээ Төсвийн байнгын хороонд хүргүүлнэ.

Гурав дахь нь Ази, Номхон хил дамнасан цаасгүй худалдааг хөнгөвчлөх тухай ерөнхий хэлэлцээрийг ойрхон болгох тухай хуулийн төсөл. Засгийн газар 2022 оны 4 сарын 14-ний өдөр болгон мэдүүлсэн, зөвшилцөх гэсэн ийм гурван асуудал хэлэлцэнэ.

Хэлэлцэх асуудлын талаар өөр саналтай гишүүн байна уу? Алга байна. Монгол Улсын 2022 оны төсвийн тухай хуульд нэмэлт өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 онд төсвийн тухай хуульд өөрчлөлт оруулах тухай хуулийн төслүүд хоёр дахь хэлэлцүүлэг хийнэ.

Ажлын хэсгийг танилцуулъя. Ариунзаяа Хөдөлмөр, хамгааллын сайд, Мөнгөнчимэг Сангийн дэд сайд, Жигжидийн Ганбат Сангийн яамны Төрийн нарийн бичгийн дарга, Санжаадорж Сангийн яамны Төсвийн бодлого төлөвлөлтийн газрын дарга, Тэлмүүн Татварын бодлогын газрын дарга, Энхболд Хууль, зүйн эрх зүйн газрын дарга, Золбоо Санхүү төсвийн судалгааны газрын дарга, Чимэдсүрэн Сангийн яамны Хөгжлийн санхүүжилт хөрөнгө оруулалтын газрын дарга, Байгалмаагийн Одонтуяа Сангийн яамны Өрийн удирдлагын хэлтсийн дарга, Солонгын Тулга Санхүүгийн хөрөнгийн удирдлагын хэлтсийн дарга, Дэлгэржаргал Сангийн яамны Төсвийн хөрөнгө оруулалтын хэлтсийн дарга, Ханджавын Батжаргал Эдийн засаг, хөгжлийн яамны Төрийн нарийн бичгийн дарга, Эдийн засаг, хөгжлийн яамны Макро эдийн засгийн бодлогын газрын дарга Энх-Амгалан, Үндэсний аудитын газрын дарга Сарансүх Ерөнхий Ерөнхий аудитор, Ерөнхий аудитор Занданбат байна, Энхжавхлан Аудитын нэгдүгээр газрын захирал, тэргүүлэх аудитор, Наранчимэг аудитын хоёрдугаар газрын захирал, тэргүүлэх аудитор, Энхболд аудитын гуравдугаар газрын захирал, тэргүүлэх аудитор, Самбууням аудитын дөрөвдүгээр газрын захирал, тэргүүлэх аудитор, Сайханбаяр Батлан хамгаалахын сайд, Ганхуяг Батлан хамгаалах яамны Төрийн нарийн бичгийн дарга, Ганбат яамны Санхүү хөрөнгө оруулалтын хэлтсийн дарга, Ганбямба Зэвсэгт хүчний жанжин штабын нэгдүгээр орлогч дарга, Бүрэнтөгс Зэвсэгт хүчний жанжин штабын Санхүүгийн хэлтсийн дарга, Батмөнхийн Батцэцэг Гадаад харилцааны сайд, Анхбаяр Гадаад харилцааны яам Төрийн нарийн бичгийн дарга, Алтантуяа Гадаад харилцааны яамны Санхүү эдийн засгийн хэлтсийн дарга, Жамбалцэрэн Хүнс, хөдөө аж ахуйн хөнгөн үйлдвэрийн яамны Төрийн нарийн бичгийн дарга, Төрийн өмчийн бодлого зохицуулалтын газар Болдын Цэнгэл байна, Ариунбуян Онцгой байдлын ерөнхий газрын дарга, Гантөмөр Онцгой байдлын ерөнхий газрын Ар тал, санхүү хөрөнгө оруулалтын хэлтсийн дарга, Манлайжав Цөмийн энергийн комиссын нарийн бичгийн дарга бөгөөд ажлын албаны дарга гэсэн ийм бүрэлдэхүүнтэй ажлын хэсэг цугласан байна.

Монгол Улсын төсвийн улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн талаарх танилцуулгыг Засгийн газрын гишүүн, Хөдөлмөр, нийгмийн хамгааллын сайд Ариунзаяа хийнэ. Ариунзаяа сайдад микрофон өгье. 2 номерын микрофон.

**А.Ариунзаяа:**Байнгын хорооны дарга, эрхэм гишүүд ээ,

Дэлхий нийтийг хамарсан коронавируст халдварт цар тахлын тархалт 2022 он гарснаар эргэн идэвхжиж, үүнтэй зэрэгцэн Оросын Холбооны Улс болон Украин улсын хооронд нөхцөл байдал хүндэрсэн нь Монгол Улсад эдийн засаг, хэрэглээний үнийн өсөлтөд үзүүлэх нөлөө өндөр байгаа тул 2022 оны төсвийн орлого тасалдах зайлшгүй шаардлагатай зардлыг дахин хуваарилах нөхцөл байдал үүсээд байна. Монгол Улсын Засгийн газар уг асуудлыг нэн яаралтай хэлэлцэж, дотоод нөөц бололцоогоо дайчлан төсвийн бүх шатны байгууллага, төрийн өмчит болон төрийн өмчийн оролцоотой хуулийн этгээдэд төрийн хэмнэлтийн арга хэмжээг хэрэгжүүлэхээр төлөвлөлөө.

Мөн үүсээд буй нөхцөл байдалтай холбогдуулан Монгол Улсын Засгийн газраас хүнсний хомстол, үнийн өсөлтөөс сэргийлэх, иргэдийн орлого, ажлын байрыг хамгаалах, нийгмийн баталгааг сайжруулах, цэцэрлэгийн хүртээмж зэрэг нийгмийн тулгамдсан асуудлуудыг үе шаттай шийдвэрлэхээр төсвийн тодотголын төсөлд тусгалаа. Үүнд цэцэрлэгийн хүртээмжийг нэмэгдүүлэх, хувийн цэцэрлэгт олгох хувьсах зардлын хэмжээг хоёр дахин нэмэгдүүлэх зэрэг арга хэмжээг хэрэгжүүлж, 2022-23 оны хичээлийн жилд хүүхэд сугалаагаар цэцэрлэгт элсдэг явдлыг зогсооно. 1 сая болон түүнээс доош хөдөлмөрийн хөлс, түүнтэй адилтгах орлоготой даатгуулагчдад бодит дэмжлэг үзүүлэх үүднээс 2022 оны 5-12 дугаар сард нийгмийн даатгалын шимтгэлээ өөрөө хариуцан төлсөн даатгуулагчийн шимтгэлийн 50 хувийг буцаан олгох эрх зүйн зохицуулалтыг бий болгоно.

Дотоодын хүнсний үйлдвэрлэлийг дэмжих хөнгөлөлттэй зээл олгож, импортын гол нэрийн хүнсний бүтээгдэхүүн, цагаан будаа, элсэн чихэр, ургамлын тосыг 2022 он дуустал хугацаанд импортын гаалийн албан татвараас чөлөөлнө. Төрийн өмчит аж ахуйн нэгжүүдийн үр ашиг, засаглалыг сайжруулж, олон нийтийн шууд хяналтад оруулах төрийн өмчит компанийн бүтцийн өөрчлөлтийн шинэчлэлийг эхлүүлнэ. Улаанбаатар хотын төвлөрлийг сааруулах, хөдөө орон нутагт тогтвор суурьшилтай амьдарч, бизнес эрхлэх таатай нөхцөлийг үе шаттай бүрдүүлэх үүднээс 3 хувийн ипотекийн зээлийн зээлийг урьдчилгаа төлбөрийн таатай нөхцөлөөр олгож, хөдөө орон нутагт бизнес эрхлэхэд эргэлтийн хөрөнгийн хөнгөлөлттэй зээл, татварын ялгаатай бодлогоор дэмжинэ.

Байнгын хорооны дарга, эрхэм гишүүд ээ,

Төсвийн зохицуулалттай уялдуулан Монгол Улсын Засгийн газраас боловсруулж, Улсын Их Хуралд өргөн мэдүүлсэн Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүдийг хэлэлцэн шийдвэрлэж өгөхийг хүсье. Баярлалаа.

**Б.Баттөмөр:**Ариунзаяа сайдад баярлалаа. 2022 оны төсвийн тодотголын төсөл болон Байнгын хорооны эрхлэх асуудлын хүрээнд хамрах төсвийн ерөнхийлөн захирагчдын төсвийн талаарх танилцуулгыг Улсын Их Хурлын тамгын газрын төсвийн хяналт шинжилгээний хэлтсээс ирүүлснийг та бүхэнд тараасан байгаа. Хуулийн төсөлтэй холбогдуулан асуулт асуух гишүүд байвал нэрээ өгнө үү. Нямаагийн Энхболд гишүүнээр тасаллаа. Энх-Амгалан гишүүнд микрофон өгье.

**Б.Энх-Амгалан:** Би Сангийн яамнаас асууя. Бид нар төвлөрлийг сааруулах бодлого явуулаад байна уу, төвлөрлийг нэмэгдүүлэх бодлого явуулаад байна уу? Улаанбаатар хот 2040 он гэхэд 2.4 сая хүн амтай болно. Нийт хүн амын нь 65 хувь нь энэ хотдоо ирж сууна. Одоо байж байгаа нийт сургуулиудын чинь 90 хувь нь Улаанбаатарт байна, худалдаа үйлчилгээний 84 хувь нь Улаанбаатарт байна, аж ахуйн нэгжийн 76 хувь нь Улаанбаатарт байна. Дотоодын нийт бүтээгдэхүүний 65 хувийг үйлдвэрлэж байна. Нийт автомашины чинь 84 хувь Улаанбаатарт байна гээд ингээд байдаг. Тэгэхээр Улаанбаатартаа л төвлөрөл татаад Улаанбаатар луу бол хөрөнгө оруулалт хийх ийм тухай нэлээн ярьж байна л даа.

Би тэгээд нэг юм асуух гээд байгаа юм. Энэ Засгийн газрын чинь өөрийн өр 26.9 их наяд болчхож. 2022 онд энэ өрийн чинь эзлэх хэмжээ дотоодын нийт бүтээгдэхүүний 60.7 хувийг эзлэхээр байна. Ийм байхад энэ тулгуурт байгууламж бүхий Улаанбаатар хөнгөн галт тэрэгний шугамыг барихад Засгийн газраас баталгаа 560 сая долларын өрийн баталгаа гаргана гээд суугаад байдаг. Энэ Улаанбаатар хот чинь өөрөө өмчтэй шүү дээ. Энэ өмчөө өөрсдөө гаргаад тэгээд өмчөөрөө баталгаа гаргаад бонд босгоод явуулж болдоггүй юм уу? Өрийн таазыг ингэж нэмэх хэрэг байгаа юм уу? Энэ тэгээд 28 жилийн дараа өртгөө өгөх юм байна шүү дээ. 929 сая доллар хэрэгтэй юм байна шүү дээ. Ийм юм хэрэгтэй юу бид нарт. Та нар судалсан уу?

Бид нар нэг рейлбус гээд нэг юм явуулж байсан даа. Санаж байгаа байх    төмөр замаар. Тэгээд хүн суудаггүй л байсан шүү дээ. Одоо ийм юм явуулахаар суудаг болчихно гэж ямар дүгнэлт хаанаас гарч ирээд байгаа юм. Яагаад энэ дээр ийм Засгийн газрын баталгаа гаргана гэж орж ирээд байгааг би нэгдүгээрт ойлгохгүй байх юм. Энийг нэгдүгээр хариулаадахаач.

Хоёрдугаарт, АЗЗА-гийн 34 хувийг авна гээд нэг баахан АЗЗА оруулаад, 35 компани байх шиг байна. Энийг хэн авах юм бэ, тооцоо судалгаа хийж үзсэн юм уу? Энэ АЗЗА чинь хэдэн ямбий самосвал байгаа шүү дээ. Өөр юм байхгүй. Тэгээд энэ 34 хувь дээр хүн орох уу? 100 хувь өгнө гэвэл орж магадгүй. 34 дээр би орно гэж итгэхгүй байна. Та нар ямар судалгаа хийсэн юм? Төрийн өмчийн бодлого зохицуулалтын газраас асуусан юм уу? Тийм судалгаа байгаа юм уу?

Гурав дахь нь, боомтын хөгжлийн асуудал яриад байна. Боомтын мэргэжлийн асуудал ярьж байгаа бол экспортоо нэмэгдүүлэх талаар яагаад ярихгүй байгаа юм. Наад экспортын бараа бүтээгдэхүүн чинь гарах юм уу? Тэгээд боомтоор чинь машин ачаа бараа гарахгүй юм  боомтуудаа бүгдийг нь сайхан засаж янзална гээд гоё юм яриад суугаад байх хэрэг байна уу? Ачаа гарахгүй боомтоор бид нар яах юм тэгвэл. Ачаа гаргах талаас нь хөөцөлдөж байгаа орлогоо нэмэгдүүлэх талаас нь хөөцөлдөж байгаа юм юу байгаа юм? Ийм гурван асуултад хариулаад өгөөч.

**Б.Баттөмөр:**Хэн хариулах вэ? Мөнгөнчимэг сайд хариулах уу?

**С.Мөнгөнчимэг:**Энх-Амгалан гишүүний асуултад хариулъя. Энэ удаагийн төсвийн тодотголыг дагалдуулаад Засгийн газрын баталгаа гаргах хоёр төсөл хөтөлбөр орж ирж байгаа. Энэ нь шинэ сэргэлтийн бодлогыг эрчимжүүлэх хүрээнд  Тавантолгой дулааны станц дээр, хоёрт нь  төвлөрлийн түгжрэлийн асуудлыг шийдэхээр хөнгөн галт тэрэг гэсэн, энэ дээр  нийслэл дээр  баталгаа гаргахаар бол орж ирж байгаа юм. Өнгөрсөн оны 12 сарын 31-ний байдлаар  Засгийн газрын өр өнөөгийн үнэ цэнээрээ бол дотоодын нийт бүтээгдэхүүний 50.7 хувийг  эзэлж байгаа. Саяын хоёр хэлсэн төсөл, хөтөлбөр дээр баталгаа гаргаснаараа бид нар энэ оны төгсгөлд  дотоодын нийт бүтээгдэхүүний 60.7 хувийг  эзлэх юм байна гэсэн ийм тооцооллыг гаргаж ирж байгаа юм.

Саяын хөнгөн галт тэрэг дээр  эхний хэсгийн нийт үнийн дүнгийнх нь 925 сая долларын 55 хувь буюу 510 сая доллар дээр  Засгийн газрын өрийн баталгаа гаргах бололцоо боломж байгаа юм байна гэдэг үүднээс энэ төсвийн тодотголыг дагалдуулж өргөн бариад хэрэгжүүлж байгаа. Боомтын асуудал дээр сүүлийн жилүүдэд ер нь боомтын хүчин чадлыг нэмэгдүүлэх тал дээр  нэлээн ач холбогдол өгч бас ажиллаж байгаа. Хоорондын уялдаа холбоогоо сайжруулах тал дээр  ингээд бас үр дүнтэй ажлууд бол хийгдэж байгаа. Харамсалтай нь бид нарын санасан хэмжээнд  боомтын нэвтрэлтийн хэмжээ, экспортын хэмжээ  төдийлөн бас сайн байхгүй байгаа. Тэгэхдээ яах вэ, сүүлийн өдрүүдэд 500 гаруй машин нүүрс  гараад ингээд явж байна. Цаашаа бас нэмэгдэх бололцоо боломж бага ч гэсэн байгаа болов уу гэсэн байдлаар  ингээд хараад явж байна.

Энэ удаагийн төсвийн тодотголоо бид нар экспортын биет хэмжээг бодит байдалтайгаа илүү түлхүү нийцүүлж, өмнө нь төлөвлөсөн байсан 36.7 сая тонн нүүрс гэж төлөвлөсөн байсан бол энийгээ 18 сая тонноор бид нар бас төлөвлөж бодит байдал руугаа нэлээн ийм бодитойгоор төлөвлөж орж ирж байгаа. 1 сарын 1-нээс өнөөдрийг хүртэл дунджаар өдөрт 380 машин бол гарч байсан. Бид нар он дуустал  ерөнхийдөө 600-гаас дээш машин нүүрс  гаргахад бид нар төлөвлөж байгаа хэмжээндээ бас хүрэх юм байна гэсэн ийм төсөөлөлтэйгөөр  төсвийнхөө тодотголыг тооцоолж оруулж ирж байгаа.

**Б.Баттөмөр:** АЗЗА-гийн талаар асуусан. Цэнгэл дарга, 4 номерын микрофон.

**Б.Цэнгэл:** Бид нийт 32 АЗЗА үйл ажиллагаа явуулж байгаа. 32 АЗЗА-гаас 20 АЗЗА төрийн өмчит, 12 АЗЗА бол хувийн хэвшлийн АЗЗА үйл ажиллагаа явуулж байгаа. Өмнө нь бол бас 2004-2015 онд хувьчлах болон өөрчлөн байгуулах Их Хурлын үндсэн чиглэл дээр бол АЗЗА-г хувьчлах тухай асуудлаар оруулж ирсэн байдаг. Тэгээд энийг бол тухайн үедээ бас хойшлуулсан. Энэ удаа бол бид 34 хувийг нь бол ямар ч байсан олон нийтийн хяналттай болгох энэ асуудлыг оруулъя. Ингээд цаашаа үе шаттайгаар, таны хэлж байгаа шиг 66-100 хувь хүртэл бүр олон нийтийн болгох ийм асуудал бол нээлттэй байдлаар ингэж оруулж ирж байгаа гэж ойлгож болно. Баярлалаа.

**Б.Баттөмөр:** Энх-Амгалан гишүүн тодруулъя.

**Б.Энх-Амгалан:** Би маш тодорхой асуусан л даа. Нийслэл бонд гаргах эрхтэй болчихсон шүү дээ. Тэгээд нийслэл өөрийнхөө хөрөнгөөр бонд босгоод ингээд энийгээ барьж болохгүй юм уу гэж нэгдүгээрт. Хоёрдугаарт энэ тооцооллоор хийгээд ингээд явахаар Улаанбаатар хотод байж байгаа нийт Монгол Улсын хэмжээний 84 хувийн автомашин чинь цөөрчих юм уу, түгжрэл нь багасчих юм уу? Ингээд эдийн засгийнхаа үр ашгийг та нар энэ хүнд цаг үед бодоод үз л дээ. Яаж хийвэл Монгол Улс ашигтай байна гээд. Тэгэхээр ингэх юм уу гэхээр Засгийн газар баталгаа гаргаж болох юм гээд ингээд суугаад байдаг. Илүү мөнгө олох юм руугаа яагаад зарахгүй байгаа юм бэ гээд байхгүй юу.

Би бас дахиад боомтын асуудлыг асуусан. Тэр нь юу юм гэхээр одоо Алс Дорнод Хабаровск, Владивосток дундаа хувийн гарц, тэгээд дээрээс нь тэр Манжуураар чинь нүүрс гараад л байна шүү дээ. 100 сая тоннын нүүрс хөрштэйгөө хийчхээд сууж байна. Бид нар яахаараа 300 машин, 400 машины асуудал ирээд суугаад байдаг юм бэ?

**Б.Баттөмөр:** Мөнгөнчимэг сайд хариулах уу? 7 номерын микрофон.

**С.Мөнгөнчимэг:** Энх-Амгалан гишүүний тодруулгад нэмэлт мэдээлэл өгье. Нийслэл өөрөө бас бонд гаргах эрхтэй ч гэсэн ерөнхийдөө  төсөл хэрэгжүүлэгч байгууллага нь дөнгөж байгуулагдаад одоо бэхжихэд бонд гаргах судалгаа тооцоолол хийхэд бас мэргэжлийн хувьд одоохондоо арай бэхжээгүй байгаа юм болов уу гэсэн ийм бас бид нар дүгнэлттэй байдаг. Ер нь  манай улс нэгдсэн төсөвтэй учраас нийслэлийн асуудал нийслэлийн өрний асуудал ч гэсэн  манай улсын нийт өрд тооцогдож тооцоолж ингэж явна. LRT-гийн, ерөнхийдөө LRT-г хэрэгжүүлснээрээ замын түгжрэлд хэдий хэмжээ хэд буурах юм, хэдий хэмжээний автомашины хүчин чадлыг нөөхөн гэх мэтчилэн нарийн тооцоолол  нийслэл дээр энэ тооцоолол нь  гараад явж байгаа.

**Б.Баттөмөр:**Нямаагийн Энхболд гишүүн.

**Н.Энхболд:** Нэг зүйл тодруулах гэсэн юм. Агентлагууд, төрийн захиргааны байгууллагуудын дарга, орлогч энэ улсуудыг тэр орон тоог байхгүй болгох, цаашдаа бий болгохгүй талаарх энэ ерөнхий заалтыг  дэмжиж байна, зарчмын хувьд. Төрийн өмчийн томоохон аж үйлдвэрийн газрууд улс орны нийгэм эдийн засагт томоохон үүрэг гүйцэтгэдэг энэ байгууллагын хувьд бас жаахан онцлогтой юм шиг санагдаад байдаг юм. Том үйлдвэрүүд бол жишээ нь зарим нь мэдэхгүй, хоёр, гурван орлогч нартай байх, технологио хариуцсан, борлуулалтаа хариуцсан нарийн нарийн чиглэлээр үйл ажиллагаа явуулдаг. Тэгээд эд нарыгаа бүгдийг нь одоо нэг самаар самнаад адилхан хийчих ийм бодлого бариад байна уу? Аль эсвэл бас жоохон ялгавартай хандаж том жижгээр нь, оруулж байгаа хувь нэмрээр нь, үйл ажиллагааных нь цар хүрээгээр ялгавартай хандах бодлого энэ бичиг баримтын цаана байна уу, үгүй юу гэдэг дээр нэг тодруулах гэсэн юм.

**Б.Баттөмөр:** Хэн хариулах вэ? Мөнгөнчимэг сайд, дараа нь Төрийн өмчийн бодлого, зохицуулалтын газрын дарга Цэнгэл бэлдэж байгаарай.

**С.Мөнгөнчимэг:**Энхболд гишүүний асуултад хариулъя. Төсвийн тодотголыг дагалдаад Төрийн хяналтын тухай хуульд өргөн барьснаар тавдугаар зүйлд  тодорхой заачихсан байгаа. Тэгээд хуульд тусгайлан заагаагүй болон төрийн тусгай чиг үүрэг хэрэгжүүлдэг Засгийн газрын агентлаг, ажлын алба, Улсын Их Хуралд ажилаа шууд хариуцан тайлагнадаг байгууллагаас бусад этгээд дэд, орлогч даргатай байхыг хориглоно гээд заачихсан байгаа. Эндээ ерөнхийдөө  төрийн өмчит компаниуд, орон нутгийн өмчит компаниуд  бүгд энд  хамрагдаад дэд, орлогч даргагүй байна гэдэг ийм заалттайгаар бол Засгийн газраас энэ хуулийн төсөлд  өргөн баригдсан байгаа. Одоо бас Төсвийн байнгын хороон дээр ажлын хэсэг гараад ажиллаж байгаа учраас таны хэлсэн энэ санал  тодорхой тэнд бас тусгагдаад явах бололцоотой.

**Б.Баттөмөр:**Энхболд гишүүн тодруулъя.

**Н.Энхболд:** Яг энэ дээрээ бичсэнээр бол Засгийн газрын агентлаг, тэгээд Их Хуралд ажлаа шууд тайлагнадаг байгууллагууд л байна шүү дээ. Тэгээд засаг дарга нар. Төрийн өмчит хуулийн этгээдүүдийн хувьд бол зөвлөх чиг үүрэг бүхий орон тооны этгээд ажиллахыг ажиллуулахыг хориглоно гэсэн юм байна. Яг ингээд уншихаар тэр төрийн өмчтэй компаниуд бол энд гэж харагдахгүй л байна л даа. Тэрэн дээр л тайлбар авах гээд байгаа. Тийм тусгайлан ялгавартай бас нэг харгалзаж үзэх юм энэний цаана байгаа юу, үгүй юу?

Миний хувийн бодлоор ялангуяа энэ томоохон газрууд дээр бас ажлын онцлог гэж байдаг. Тэгээд бүгдийг нь дэд захирал юмнуудыг нь, энэ чинь дандаа дарга нарын тухай асуудал. Компанийн захирал бол арай өөр байх гэж бодож байна. Тэгээд бүгдийг нь байхгүй болгочихвол томоохон аж ахуйн нэгжүүд, зөвхөн захирал нь тэр ажлаа бүгдийг нь дангаараа хариуцаад явна гэдэг дээр бэрхшээл учрах болов уу, үгүй болов уу гэж эргэлзээд байгаа юм.

**Б.Баттөмөр:**Хэн хариулах вэ? Мөнгөнчимэг сайд, 7 номер микрофон.

**С.Мөнгөнчимэг:** Энхболд гишүүний тодруулгад нэмэлтээр бас тайлбар өгье. Энэ хуулийг дэд дарга, орлогч даргын энэ заалт дээр  төрийн өмчит, орон нутгийн өмчит компаниуд  дэд дарга, орлогчгүй байна гэсэн агуулгаар  ерөнхийдөө бид нар бол оруулж ирсэн байгаа. Таны хэлдгээр найруулгын юм уу, тийм асуудал энэ дээр  байхыг бол үгүйсгэхгүй байна. Зарим том төрийн өмчит компаниуд  бас үйл ажиллагааны онцлогоосоо шалтгаалаад бас хэмжээнээсээ шалтгаалаад орлогчтой байх, дэд даргатай байх гэдэг асуудлуудыг сүүлийн, энэ төсвийн тодотголын хэлэлцүүлгийн үеэр нэлээн яригдаж байгаа. Тэгэхээр энэ Төсвийн байнгын хороон дээр байгуулагдсан энэ ажлын хэсэг дээр  тодорхой саналууд орох бололцоотой.

**Б.Баттөмөр:**Цэнгэл дарга, 4 номерын микрофон өгье.

**Б.Цэнгэл:** Өнөөдөр төрийн болон төрийн өмчийн оролцоотой 108 аж ахуйн нэгж үйл ажиллагаа явуулж байгаа. Бид энэ асуудлаар Сангийн яам болон Эдийн засаг, хөгжлийн яаман дээр яригдаж байх үед орлогч болон дэд захирлуудын судалгааг бол гаргаж өгсөн. Нийт 119 орлогч болон дэд захирлууд бай ажиллаж байгаа. Тэгэхээр энэ улсууд бол өөрөөр хэлбэл энэ о хуульд бол хамрагдана гэж бид ойлгож байгаа, нэгдүгээрт. Хоёрдугаарт, Төсвийн байнгын хороон дээр энэ асуудал хэлэлцэж байх үед бол Төсвийн байнгын хорооны гишүүдээс бол бас санал гаргаж гарч байна лээ л дээ.

Өөрөөр хэлбэл, улс орны эдийн засагт нэн ач холбогдолтой, томоохон үйлдвэрүүд, тухайлбал Эрдэнэт үйлдвэрээр жишээ татаад орлогчгүй байх нь байх нь зөв үү, буруу юу, энэ асуудал дээр бас анхаарах хэрэгтэй гэдэг ийм зарчмын саналууд гарсан. Тэгэхээр ажлын хэсгийн явц дээр бол энэ бас хэлэлцэгдээд, Их Хурлын чуулган дээр ч гэсэн.

**Б.Баттөмөр:** Надад хэд хэдэн асуулт байна. Энийг товчхон хариулаарай. Өнөөдөр Монгол Улс хямралын нөхцөл байдалд байж байгаа. Тэгэхээр өнөөдөр үүссэн нөхцөл байдлыг зөвхөн хямрал гэдэг талаас нь харах биш, хямралын үед  техник технологио шинэчилдэг, инновац нэвтрүүлдэг, дэвшилт технологийг нэвтрүүлдэг ийм олон тал хямралын ач тус тийм байдаг гэж ингэж ярьдаг. Тэгэхээр өнөөдрийн энэ төсвийн тодотголыг  би хямралын эсрэг хөтөлбөр гэж ингэж ойлгож байгаа. Тэгээд энэ хөтөлбөрийг хэрэгжүүлснээр ямар түвшинд хүрэх гэж байна? Хямралын өмнөх үеийн түвшинд хүрч чадах уу, ямар түвшинд хүрч байна гэсэн нэг дэх асуулт байгаа.

Хоёр дахь асуудал нь өнөөдрийн энэ төсвийн тодотгол, эдийн засгийн талаар авч байгаа арга хэмжээ маань мөнгөнийхөө бодлоготой хэр зэрэг уялдаж байна? Хоёр дахь асуулт тавина.

Гурав дахь асуудал бол Ариунзаяа сайдаас асууж асууж байгаа юм. Улсын Их Хурал, Засгийн газраас инфляцтай нь уялдуулахгүйгээр халамжийн шинж чанартай арга хэмжээнүүдийг нэлээн авч байгаа юм л даа. Энэ тодотголоор ч гэсэн бас халамжийн шинж чанартай арга хэмжээнүүдийг авч байгаа юм. Энийг инфляцтай нь уялдуулах чиглэлд ямар тооцоо судалгаа хийсэн бэ та нар гэсэн ийм юм байна.

Мөнгөнчимэг сайд хариулах байх. Засгийн газрын өрийн хэмжээ 28.2 их наяд төгрөг гэж байгаа юм. Дотоодын нийт бүтээгдэхүүний 60.7 юм уу даа. Тэгэхээр Оюу толгойн тэглэсэн юуг хасаад одоо ийм байна уу. 2.3 тэрбум долларыг тэглэлээ гээд байгаа шүү дээ. Тэгээд энийг хассан дүн үү, хасаагүй дүн үү?

Сүүлчийн асуулт, Мөнгөнчимэг сайд. Ингээд яах вэ, хасалтууд хийгдээд явж байна. Энэ орлого дайчлах чиглэлд юу оруулж ирж байна? Монгол Улсын Ерөнхий сайдын тээвэр ложистикийн чиглэл, энэ бусад зүйлүүдийг харьцах юм бол Монгол Улсын дотоодын нийт бүтээгдэхүүнийг нэг дахин нугалах хэмжээний сүүдрийн эдийн засаг байна гээд хэлсэн шүү дээ. Тэгэхээр та нар бол 10 орчим хувь байдаг гэж яриад байдаг тийм ээ? Далд эдийн засгийг ил болгох, сүүдрийн эдийн засгийн наранд гарах чиглэлээр та нар юу хийв? Энэ одоо юу оруулж ирж байна, ямар арга хэмжээнүүдийг авах гэж байна? Ийм асуултуудад хариулт авъя.

Ариунзаяа сайд хариулъя. Мөнгөнчимэг сайд бэлдэж байгаарай. 2 номерын микрофон.

**А.Ариунзаяа:** Баттөмөр гишүүний асуултад хариулъя. Үндсэндээ энэ төсвийн тодотгол бүхэлдээ л үнийн өсөлтөөс иргэдийг хамгаалах аж ахуйн нэгж байгууллагуудыг хамгаалах чиглэлд нэг талдаа  чиглэсэн. Нөгөө талдаа энэ хүндрэлтэй нөхцөл байдлыг төсвийн хэмнэлтийг бий болгож байж бас нөгөө талдаа даван туулна гэдэг ийм концепцыг оруулж ирсэн байгаа. Халамжийн шинж чанартай хоёр, гурван зүйл заалт орж ирсэн. Нэгдүгээрх нь мэдээж хүүхдийн мөнгө. Хүүхдийн мөнгийг 7 сарын 1-нээс 50 хувийг нь Хуримтлалтай хүүхэд хөтөлбөрт шилжүүлнэ гэдэг агуулгаар өнгөрсөн оны 11 сард бид төсвийн хуулиа баталсан. Яг одоо нөхцөл байдал үнэхээрийн хүнд байгаа учраас хүүхдийн мөнгийг бүхлээр нь буюу 100 хувь 100 мянган төгрөгөөр нь иргэд өөрсдийнхөө хүсэлтээр хүлээн авах боломжийг нь  хэвээр нь үлдээе гэдэг энэ Ирээдүйн өв санд нэмэлт, өөрчлөлт оруулах хуулийг хуулийн төслийг оруулж ирсэн.

Хоёр дахь нь бол цэцэрлэгийн хүртээмж. Цэцэрлэгийн хүртээмжийн хувьд хоёр настай хүүхдүүдийг өөрийнхөө хамрах тойрогтоо цэцэрлэгийн суудал олдохгүй байгаа эцэг эхчүүд гэртээ хүүхдээ харж байгаа  хувьсах зардлыг нь эцэг эхчүүдэд нь бас олгоё гэдэг ийм концепцын шинэчлэл  орж ирж байна.

Гурав дахь нь бол өнөөдөр яг орлого багатай иргэдийн хувьд нийгмийн даатгалын шимтгэлтэй нь тэнцэх, 50 хувьтай нь дүйх хэмжээний буцаалтыг улсын төсвөөс олгоё гэсэн ийм богино хугацааны бодлогуудыг оруулж ирж байна. Мэдээж яг одоо тэтгэврийн тогтолцооны хувьд  энэ зүгээр гал унтраасан богино хугацааны шийдвэр. Үүнийг  зөвхөн энэ жилдээ буюу 5-12 сарын хугацаанд л хэрэгжүүлнэ.

Нөгөө талдаа  мэдээж бид Нийгмийн даатгалын багц хуулиудаа түр эргүүлэн татсан байгаа. Энэ тэтгэврийн багц хуулиудаа бас шинэчилж тодорхой хэмжээнд хагас хуримтлалын тогтолцоонд шилжинэ гэдэг ийм бодлогуудыг бас бэлдээд явж байгаа. Тэгээд бүхэлдээ энэ төсвийн тодотгол  ердөөсөө л үнийн инфляц, өсөлтөөс хамгаалах арга хэмжээнүүдийг багтаасан ийм төсвийн тодотгол байгаа.

**Б.Баттөмөр:** Би Монгол Улсын нийт инфляцад энэ халамжийн бодлого маань хэр зэрэг нөлөөлж байна, ийм тооцоо хийсэн үү л гэсэн асуулт асууж байгаа юм л даа Ариунзаяа сайд аа.

**А.Ариунзаяа:**Одоо оруулж ирсэн энэ бодлогууд маань цаашид инфляцад хэрхэн яаж нөлөөлөх вэ гэдэг агуулгаар уу, эсвэл одоо явуулж байгаа бодлого нь үнийн өсөлтөөс иргэдийг яаж хамгаалах вэ гэдэг агуулгаар уу, дарга аа.

**Б.Баттөмөр:**  Халамжийн шинж чанартай авч байгаа арга хэмжээ маань Монгол Улсын нийт инфляцад хэр зэрэг нөлөөлөхөөр байна гэсэн ийм л асуулт асуугаад байгаа юм л даа. Мөнгөнчимэг сайд. Ариунзаяа сайд тэрийг бэлдэж ирнэ шүү. Би чуулган дээр асууна шүү, наадах чинь.

**С.Мөнгөнчимэг:** Байнгын хорооны даргын асуултад хариулъя. Энэ удаагийн төсвийн тодотгол маань ерөнхийдөө бас төсвийн хэмнэлтийн бодлого, тэгээд төсвийг хумих чиглэлд  энэ төсвийн тодотгол бол орж ирж байгаа. Өөрөөр хэлбэл, мөнгөний бодлоготойгоо бид нар бас уялдуулж ингэж орж ирж байгаа гэж ингэж хэлж болно. Монголбанк мөнгөний бодлогынхоо хүүг 2.5 нэгжээр өсгөөд 9 хувьд хүргэсэн. Энэнтэй уялдуулаад бид нар төсвийн бодлогыг хумих байдлаар  энэ удаагийн төсвийн тодотгол орж ирж байгаа юм. Засгийн газрын өр энэ оны 12 сарын 31-ний байдлаар бид нар дотоодын нийт бүтээгдэхүүний 60.7 хувьтай тэнцэх юм байна гэсэн ерөнхийдөө төсөөлөл таамаглалтай тооцож байгаа. Энд  Оюу толгойн өрийн өр энэ дотор бол орохгүй байгаа. Анхнаасаа Оюу толгойн өр  Засгийн газрын өрд бүртгэдэггүйгээр явж байгаа.

Орлогыг нэмэгдүүлэх тал дээр мэдээж нэн тэргүүнд бид та нар экспортын биет хэмжээгээ нэмэгдүүлэх тал дээр л анхаарч ажиллаж байгаа. Боомтын нэвтрэлтийн хүчин чадлыг сайжруулах, экспортыг нэмэх тал дээр л бас ингэж ажиллаж байгаа. Энэ хүрээндээ хөрш орон болох Хятад улс маань бас тэг ковед гээд хатуу бодлого барьж байгаа гэх мэтчилэн олон саад бэрхшээл байж байгаа. Сүүлийн үеүдэд  наад талдаа бас энэ коведын халдвар харьцангуй гайгүй бууралттай гарахгүй байгаа учраас ерөнхийдөө долоо хоногт 30 машинаар энэ  нэмэгдээд ингээд явж байгаа ийм дүр зурагтай байгаа.

**Б.Баттөмөр:** Гишүүд асуулт асууж хариулт авлаа. Зарчмын зөрүүтэй санал гараагүй байна.

Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 онд төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулиудын төслийн хоёр дахь хэлэлцүүлгийг хийж дууслаа.

Үг байхгүй юм байна дэгийн хуулиар алга байна.

Төсвийн байнгын хороонд танилцуулах илтгэгч гишүүнээ томилъё. Манайхаас хэн байх вэ? Төсвийн байнгын хороонд Энх-Амгалан гишүүн танилцуулъя.

**Хоёр.Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт мэдүүлсэн Төрийн хэмнэлтийн тухай хуулийн төсөл анхны хэлэлцүүлгийг хийе.**

Түрүүн нэр дурдсан ажлын хэсгийн гишүүд байж байна. Улсын Их Хурлын чуулганы нэгдсэн хуралдааны чуулганы дэгийн тухай хуулийн 39 дүгээр зүйлийн 39.10-т заасны дагуу Байнгын хорооны хуулийн төслийг зүйл бүрээр хэлэлцэнэ гэж заасны дагуу хуулийн төслийг зүйл бүрээр нь хэлэлцье.

Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлд хаант өргөн мэдүүлсэн Төрийн хяналтын тухай хуулийн 1 дүгээр зүйлтэй холбогдуулан асуулт асуух гишүүд байна уу?

**Н.Энхболд:** Танилцуулгаа хийхгүй юм уу?

**Б.Баттөмөр:**Тараачихсан байгаа материалыг нь.

Хуулийн төслийн 2 дугаар зүйлтэй холбогдуулан асуулт асуух гишүүд байна уу? Алга байна. 3 дугаар зүйлтэй холбогдуулан асуулт асуух гишүүд байна уу? Алга байна. 4 дүгээр зүйлтэй холбогдуулан асуулт асуух гишүүд байна уу? Алга байна. 5 дугаар зүйлтэй холбогдуулан асуулт асуух гишүүд байна уу? Нэрээ өгнө үү? Алга байна.

Хуулийн төслийн 6 дугаар зүйлтэй холбогдуулан асуулт асуух гишүүд байна уу?

Надад нэг асуулт байна. Хотын дотор албан тушаалын суудлын автомашин ашиглахыг зөвшөөрөх байгууллагад шүүхийн байгууллага байхгүй юм шиг харагдаад байх юм. Шүүхийн байгууллага байхгүй юм уу, хамрагдах уу? Хэн хариулах вэ? Мөнгөнчимэг сайд, 7 дугаар микрофон.

**С.Мөнгөнчимэг:** Байнгын хорооны даргын асуултад хариулъя. Хэмнэлтийн тухай хуулийн 6 дугаар зүйлийн 6.5.12-т үндсэн үйл ажиллагаа нь тусгай зориулалтын тээврийн хэрэгсэл ашиглах хэрэгцээ шаардлагыг бий болгодог бусад байгууллага гэдэг дотор шүүх, прокурор гэх мэтчилэн байгууллагууд бас орох бололцоотой гэж ингэж бид хэд томьёолсон байгаа.

**Б.Баттөмөр:** Хуулийн төслийн 7 дугаар зүйлтэй холбогдуулан асуулт асуух гишүүд байна уу? Алга байна. Хуулийн төслийн 8 дугаар зүйлтэй холбогдуулан асуулт асуух гишүүд байна уу? Алга байна. Хуулийн төслийн 9 дүгээр зүйлтэй холбогдуулан асуулт асуух гишүүд байна уу? Алга байна. Хуулийн төслийн 10 дугаар зүйлтэй холбогдуулан асуулт асуух гишүүд байвал нэрсээ өгнө үү? Алга байна. Хуулийн төслийн 11 дүгээр зүйлтэй холбогдуулан асуулт асуух гишүүд байвал нэрсээ өгнө үү. Алга байна. Хуулийн төслийн 12 дугаар зүйлтэй холбогдуулан асуулт асуух гишүүд байна уу? Алга байна. Хуулийн төслийн 13 дугаар зүйлтэй холбогдуулан асуулт асуух гишүүд байна уу? Алга байна. Хуулийн төслийн 14 дүгээр зүйлтэй холбогдуулан асуулт асуух гишүүд  байна уу? Алга байна. Хуулийн төслийн 15 дугаар зүйлтэй холбогдуулан асуулт асуух гишүүд байна уу? Алга байна. Хуулийн төслийн 16 дугаар зүйлтэй холбогдуулан асуулт асуух гэж гишүүд байна уу? Алга байна. Хуулийн төслийн 17 дугаар зүйлтэй холбогдуулан асуулт асуух гишүүд байна уу? Алга байна. Хуулийн төслийн 18 дугаар зүйлтэй холбогдуулан асуулт асуух гишүүд байна уу? Алга байна. Хуулийн төслийн 19 дүгээр зүйлтэй холбогдуулж асуулт асуух гишүүд байна уу? Алга байна. Хуулийн төслийн 20 дугаар зүйлтэй холбогдуулан асуулт асуух гишүүд байна уу? Алга байна. Хуулийн төслийн 21 дүгээр зүйлтэй холбогдуулан асуулт асуух гишүүд байна уу? Алга байна. Хуулийн төслийн 22 дугаар зүйлтэй холбогдуулан асуулт асуух гишүүд байна уу? Алга байна.

Хуулийн төслөө төсөлтэй холбогдуулан асуулт гарсангүй. Санал хураалт  байхгүй.

**Б.Бат-Эрдэнэ:** Санал хэлье.

**Б.Баттөмөр:** Санал хэлэх байхгүй юм байна.

**Б.Бат-Эрдэнэ:** Хууль хэлэлцэж байхад санал яагаад хэлдэггүй юм?

**Б.Баттөмөр:** Саналын томьёололтой холбогдуулж асуулт, үг хэлнэ. Бат-Эрдэнэ гишүүн.

**Б.Бат-Эрдэнэ:** Баярлалаа. Энэ хуулийн төслийг бол дэмжиж байгаа. Түрүүн энэ хуулийн хэрэгжилтийг хангах, ил тод байдлыг хангах, хяналт тавих чиглэлээр нэлээн анхаарал тавихгүй бол болохгүй шүү гэж би энэ зүйлийг хэлэх гээд байгаа юм. Өмнө нь Улсын Их Хурлаас төрөөс бас тодорхой хэмжээний шийдвэр бодлогууд гарч байсан л даа. Тэгээд нөгөө Монголын хууль гурав хоног гэдэг шиг тэгсхийгээд замхардаг, дундаас нь зальт этгээд рүү завшдаг. Тухайлах юм бол төрийн мэдлийн том оврын жийп машинуудыг хурааж авахад тэр бол ер нь тэгээд сүүлдээ бол хэн ч ашиглахааргүй сэг зэм цугласан ийм гашуун түүх бий шүү дээ. Тийм учраас энэ талаас нь онцгой анхаарал тавихгүй бол болохгүй шүү. Ийм зүйлийг би хэлэх гээд байгаа юм.

Ер нь тэр төрийн хэмнэлтийн бодлого бол зөвхөн машин унаагаар хязгаарлахгүйгээр, төсөв зардал цаашлах юм бол орон сууц, оффисын барилгын нэгдсэн нэг стандарт тогтоож өгөхгүй бол болохгүй нь ээ. Өмнө нь би жил болгоны улсын төсөв хэлэлцэж байхад хөрөнгө оруулалтын талаар асуудал яригдаж байхад би энэ саналаа бас хэлдэг байсан. Энэ бүх шатандаа нэг их төдийлөн анхаарахгүй байгаа. Энэ Бат-Эрдэнэ яах вэ, ийм жижигхэн юм ярьж байдаг гэсэн ийм байдлаар ханддаг. Ингэж болохгүй.

Одоо энэ яам, агентлагуудын оффисын барилгыг хар. Дэлхийн хэмжээний дөрөв, таван одтой ийм буудлын хэмжээний байр л барьж байгаа шүү дээ? Энэ тансаглал бол арай хэтэрч байгаа ийм зүйл шүү дээ. Дотор нь ороод энэ дарга, сайд нарын өрөө тасалгааг аваад үзэх юм бол энэ чинь үнэхээр арай хэтэрчихсэн ийм өрөөнүүдийг л төлөвлөж байгаа шүү дээ. Тэгээд энэ чинь зөвхөн улсын нийслэл, төрийн төв байгууллагууд төдийгүй аймаг орон нутаг руу чинь энэ чинь муу халдвар, муу жишиг чинь яваад байна шүү дээ. Ингэж яаж улсын төсөв даах юм. Энэ улс орны хөгжил дэвшил чинь яаж урагшаа ахих вэ.

Тийм учраас энийгээ нэг стандартчилаад, нэг тодорхой болгоод, байрны, оффисын хэмжээ хязгаар нь ямар байх юм, зураг хийц, төсөв нь ямар байх юм, материал, зардал нь яаж барих юм. Шал нь паркет байх юм уу, хулдаас байх юм уу, ямар хэмжээнд хийх вэ гэдэг юмаа нэг стандартад л өгөхгүй энэ дийлэхгүй шүү. Ялангуяа тусгай төсвөөс гадуур төсөв, зардлыг нь тооцдог энэ байгууллагууд чинь бол хэрээсээ хэтэрлээ шүү дээ. Ийм зүйлүүдийг би хэлье гэж ингэж бодоод байгаа юм.

Ер нь бол гадаад томилолт, байр сууцандаа хийдэг, засвар үйлчилгээнээс өгсүүлээд энэ асуудлаа бол нэг талд нь гаргаж, энэ хэмнэлтийнхээ бодлогоор хэлэлцүүлгийн явцад бүр тодорхой оруулж өгөхгүй бол энэ болохгүй. Би Их Хурал дээр арван хэдэн жил хэлж байгаа юм. Би энэ Улсын Их Хуралд таван удаа сонгогдож сууж ажиллахдаа 455-ын “б” гэдэг өрөөнд би төсвийн зардал нэг ч заралгүйгээр 20-иод жил ажиллаад болоод байна аа. Нөхдүүд минь яахаараа ингэж төсвийн зардлаар энэ байр сууцаа засдаг юм бэ? Гадна, дотнын томилолтыг хязгаарлаад төрийн гурван өндөрлөгтэй би гаднын нэг ч айлчлалд яваагүй. Энэ томилолтын зардал өртгөөс өгсүүлээд цаашлах юм бол энэ албаны унаа. Би Байнгын хорооны даргын унаа, жолооч хоёрыг би Засгийн газрын баазад хэмнээд би хувийнхаа машинаар хоёр жил гаран алба залгуулаад болоод л байна. Гэх мэтчилэнгээр.

**Б.Бат-Эрдэнэ:**Бат-Эрдэнэ гишүүн үг хэллээ. Монгол Улсын 2022 оны төсвийн тухай хуульд өөрчлөлт оруулах тухай хуулийн төсөлтэй хамт өргөн мэдүүлсэн Төрийн хэмнэлтийн тухай хуулийн төслийг зүйл бүрээр хэлэлцэж дууслаа. Төсвийн байнгын хороонд саналын томьёоллын хамт хүргүүлнэ.

Төсвийн байнгын хороонд илтгэх гишүүн Энх-Амгалан гишүүнийг томилж байна.

Гурав дахь асуудалдаа оръё.

**Гурав.Ази, Номхон далайн хил дамнасан цаасгүй худалдааг хөнгөвчлөх тухай ерөнхий хэлэлцээрийг соёрхон батлах тухай хуулийн төсөл, зөвшилцөх хэлэлцүүлэх.**

Ажлын хэсгийн бүрэлдэхүүн Батмөнхийн Батцэцэг Гадаад харилцааны сайд, Өлзийсайхан Гадаад яамны Худалдаа, эдийн засгийн хамтын ажиллагааны газрын захирал, Сүхболд яамны Олон улсын гэрээ, эрх зүйн газрын захирал, Гэндэнцэвээн Гаалийн ерөнхий газрын дэд дарга, Цэндсүрэн Гаалийн ерөнхий газрын гадаад бодлого, хамтын ажиллагааны хэлтсийн гаалийн улсын ахлах байцаагч, Мөнгөнсувд Гаалийн ерөнхий газрын Худалдааг хөнгөвчлөх ажлын хэсгийн нарийн бичгийн дарга гэсэн ийм бүрэлдэхүүнтэй ажлын хэсэг энд ирсэн байна.

Хуулийн төслийн танилцуулгыг Засгийн газрын гишүүн, Гадаад харилцааны сайд Батмөнхийн Батцэцэг хийнэ. Батцэцэг сайдад микрофон өгье. 6 номерын микрофон.

**Б.Батцэцэг:** Ази, Номхон далайн хил дамнасан цаасгүй худалдааг хөнгөвчлөх тухай ерөнхий хэлэлцээрийг 2016 онд Нэгдсэн Үндэстний Байгууллагын Ази, номхон далайн эдийн засаг, нийгмийн комиссын 72 дугаар чуулганаар баталсан бөгөөд хил дамнасан цаасгүй худалдааг хөнгөвчлөх бүс нутгийн анхны хэлэлцээр юм. Одоогийн байдлаар тус хэлэлцээрт Бүгд Найрамдах Хятад Ард Улс, Бангладеш, Азарбайжан, Филипин, Исламын Бүгд Найрамдах Иран улс зэрэг Ази, Номхон далайн эдийн засаг, нийгмийн комиссын гишүүн орнууд нэгдэн орсон бөгөөд хэд хэдэн гишүүн орон хэлэлцээрт нэгдэн орох дотоод процедурыг дуусгах шатандаа явж байна.

Тус хэлэлцээрийн зорилго нь олон улсын худалдааны хэлцлийг үр ашигтай, ил тод болгох, худалдаатай холбоотой цахим өгөгдөл болон баримт бичгийн харилцан хүлээн зөвшөөрч солилцох нөхцөлийг бүрдүүлэн хил дамнасан цаасгүй худалдааг дэмжих үндэсний болон бүс нутгийн нэг цонхны үйлчилгээ, бусад цаасгүй худалдааны системийн харилцаа холбооны уялдааг хангахад оршино. Цааснаас цахим өгөгдөл, мэдээлэл солилцох хэлбэрт шилжих нь олон улсын худалдааг илүү хялбар, ил тод, үр дүнтэй улмаар бүх хүртээмжтэй болгож, мэдээлэл Монгол Улсын Засгийн газрын цахим үндэстэн, хөтөлбөрийн зорилттой уялдан нийцнэ гэж үзэж байна.

Монгол Улсын хувьд 2015 оноос Ази, Номхон далайн эдийн засаг, нийгмийн комиссын хүрээнд тус хэлэлцээний техникийн ажлын хэсэгт орж ажилласан бөгөөд хэлэлцээрт нэгдэн орох бэлтгэл ажлын хүрээнд 2018 онд Монгол Улсын хил дамнасан цаасгүй худалдааны эрх зүйн орчин, техникийн бэлэн байдлын үнэлгээг гүйцэтгэсэн. Энэхүү судалгаагаар Монгол Улс Дэлхийн худалдааны байгууллагын худалдаа хөнгөвчлөх хэлэлцээрийг хэрэгжүүлбэл худалдааны зардлыг 10 орчим хувиар, харин тус хэлэлцээрийг Ази, Номхон далайн хил дамнасан цаасгүй худалдааг хөнгөвчлөх тухайн ерөнхий хэлэлцээртэй хамтатган бүрэн хэрэгжүүлэх тохиолдолд худалдааны зардлыг 30 орчим хувиар бууруулж, улмаар экспорт, импортод зарцуулах хугацааг 55-60 хувиар хэмнэх тооцоо гарсан болно.

Олон улсын гэрээний тухай хуулийн 8 дугаар зүйлийн 8.1.3-т заасны дагуу Ази, Номхон далайн хил дамнасан цаасгүй худалдааг хөнгөвчлөх ерөнхий хэлэлцээрийг соёрхон батлах тухай хуулийн төслийг Монгол Улсын Засгийн газрын 2022 оны 1 дүгээр сарын 5-ны өдрийн хурал хуралдаанаар хэлэлцүүлж, Монгол Улсын Их Хурлын чуулганы хуралдааны дэгийн тухай хуулийн 76 дугаар зүйлийн 76.1.1 дэх хэсэгт заасны дагуу Улсын Их Хурлын Хурал соёрхон батлах асуудлыг хэлэлцэн шийдвэрлэж өгнө үү.

**Б.Баттөмөр:** Батцэцэг сайдад баярлалаа. Хуулийн төсөлтэй холбогдуулан асуулт асуух гишүүд байвал нэрсээ өгнө үү. Энх-Амгалан гишүүнээр тасалъя. Энх-Амгалан гишүүнд микрофон өгье.

**Б.Энх-Амгалан:**Ази, Номхон далайн хил дамнасан цаасгүй худалдааг хөнгөвчлөх тухай ерөнхий хэлэлцээрийг соёрхон батлах тухай асуудал хэлэлцэж байна. Би хоёр, гурван юм асууя. Энэ хи дамнасан худалдааны өрсөлдөх чадварын хувьд бид нар 190 оноос 143 гээд их хойгуур явдаг юм байна. Тэгээд одоо энд элсээд орчих юм  санхүүгийн хэлцэл нь сайжраад, тэгээд нэг жилд 133 ам.доллар хэмнэнэ гэнэ. Энэ тооцоо яаж гарсанд тооцсон юм? Тэгээд энэ хэлэлцээрт нэгдээд орчих юм санхүүгийн хууль бус урсгал, татвараас зугтах асуудал, худал мэдүүлэг өгөх асуудал бүгд цэгцэрнэ гэж байна. Энэ маань одоо бол тэгж цэгцрэхгүй байгаа юм уу, ямар байгаа юм?

Хууль зүйн сөрөг үр дагавар байхгүй. Тэгээд цаашдаа энэ дээр нэг үндэсний хороо байгуулах тухай юм болох юм байна. Манайх ямар үүрэг хүлээх юм? Нэг үндэсний хороо байгуулах юм байна. Нэг цонхны хороо гэж ямар хороо байдаг юм, байгуулах юм байна. Тэгээд Монгол Улс энд нэгдэн орсноор ямар үүрэг хүлээх юм, юу төлөх юм. Татвар хураамжууд нь байгаа юм уу? Энэ юмнуудыг хэлж өгөөч. Энэ 50-60 хувь шуурхай болно л гээд байна. Энэ ямар юмнууд байх юм. Энэ талаас нь нэгдээд өгөөдхөөч.

**Б.Баттөмөр:** Хэн хариулах вэ? 5 номер микрофон.

**Г.Өлзийсайхан:** Энх-Амгалан гишүүний асуултад хариулъя. Энэхүү таны дурдсан тооцооллыг бид бүхэн Ази, Номхон далайн эдийн засаг, нийгмийн комисстой хамтран зохион байгуулсан энэхүү цаасгүй худалдааны ерөнхий хэлэлцээрийг хэрэгжүүлэхийн бэлэн байдлын үнэлгээ гэсэн ийм томоохон судалгааг хоёр жилийн хугацаанд хамтран хийж холбогдох бүх байгууллагуудын оролцсон ийм судалгааг мөн цаашид хэрэгжүүлэх ажлын төлөвлөгөөтэй ингэж боловсруулан гаргасан байгаа юм. Энэхүү судалгаа нь бол англи болон монгол хэл дээр гарсан.

Энэ судалгаанаас яг дурдахад Монгол Улсын хувьд бол баруун, зүүн болон зүүн хойд Азийн улсууд буюу Япон, Солонгос зэрэг хөгжилтэй улсуудаас бол 50 хувиар цаасгүй худалдааг болон хил дамнасан цаасгүй худалдааг явуулахад ингэж хүндрэлтэй байгаа, мөн хоцрогдсон байгаа гэдэг мэдээллийг бол өгсөн байгаа. Мөн хэрвээ цаашид Дэлхийн худалдааны байгууллагын худалдаа хөнгөвчлөх хэлэлцээртэй хамт байгуулсан тохиолдолд бол хамтран хэрэгжүүлсэн тохиолдолд бол энэхүү үр дүнгүүд гарна гэж үзсэн юм. Ямарваа нэгэн үүргийг бол энэхүү ерөнхий хэлэлцээрээр бол Монгол Улс хүлээхгүй. Энэ хэлэлцээрийн текстэн дээр бол харин Монгол Улсын хувьд бол далайд гарцгүй хөгжиж буй орны хувьд бид бүхэн холбогдох техникийн туслалцаа, зарим төрлийн бас чадамжийг сайжруулах, мөн техник технологийн бас шинэчлэлийг явуулахад Ази, Номхон далайн улс болон бусад хөгжлийн түнш байгууллагууд энэ дээр туслалцаа үзүүлэх талаар бол тусгасан байгаа юм.

Тэгээд дахин дурдахад энэхүү хэлэлцээр нь бол ерөнхий хэлэлцээр. Энэхүү ерөнхий хэлэлцээрийн дагуу бол ер нь бол цахим нэг цонхны хөтөлбөрийг цахим нэг цонхны энэ төслийг бол бүх улсуудад бол хэрэгжүүлэхийг зөвлөсөн байгаа. Энэхүү цахим нэг цонхны систем нэвтэрснээр гаалийн болон цаад хил дамнасан худалдааны ерөнхий бүх л үйл ажиллагаанууд нь цахимаар явагдах ийм таатай нөхцөл бүрдэнэ гэж үзсэнээр энэхүү хэлэлцээрийн гол агуулга нь бол цаашгүй худалдаа, цаашлаад цахим нэг цонхны худалдааг байгуулахад оршиж байгаа юм.

**Б.Баттөмөр:**Энхболд гишүүн.

**Н.Энхболд:** Энэ танилцуулга дээр Дэлхийн худалдааны байгууллага байгууллагын худалдаа, хөнгөвчлөх хэлэлцээрт нэгдэж хэрэгжүүлснээр гадаад худалдааны зардал 13-15 хувиар буурна. Энэ хэмжээгээр өрсөлдөх чадвар дээшилнэ гэдгийг Дэлхийн худалдааны байгууллага 2018 онд тооцоолж байсан гэсэн ийм танилцуулга байна. Дэлхий худалдааны байгууллага маань одоо ер нь ямархуу байгаа вэ? Энэ олон том улсууд хоорондоо бие биедээ эдийн засгийн хориг тавиад л бие биеийгээ сөргүүлсэн арга хэмжээ аваад байгаа нь нөгөө дэлхий худалдааны байгууллага гэдэг бүтцийн маань байр суурь, статуст хэр нөлөөлж байгаа вэ? Энийг манайхан судалж байгаа, ирээдүйг нь харж байгаад дүгнэлт хийж байгаа ийм зүйлүүд байна уу? Эсвэл тэр Дэлхийн худалдааны байгууллагын дүрэмд нь улс болгон ингээд өөр өөрийнхөө хүссэнээр бие биедээ хориг, бүх л төрлийн юманд нь хориг тавьж байж болно гэсэн ийм заалт байдаг юм уу?

Энэ зүгээр бараг танин мэдэхүйн чанартай юм. Тэгэхдээ бид нар цаашдаа бас өнөөдөр үүсээд байгаа нөхцөл байдлыг яаж дүгнэж байх вэ, ямар бэлтгэлтэй байх вэ, нэгдээд орчихсон олон улсын худалдаатай холбоотой гэрээ хэлэлцээрүүд маань хэрэгжих юм уу, үгүй юм уу гэдэг дээр бас анхаарал тавьж, шаардлагатай бол өөрсдийнхөө зүгээс тодорхой бэлтгэлтэй байх ийм хэрэгцээ харагдаад байна л даа. Энэ дээр манай Гадаад харилцааны яам гадаад худалдаа хариуцдаг байгууллагын хувьд ямархуу байр суурьтай дүгнэлттэй байгаа вэ?

**Б.Баттөмөр:** 5 номерын микрофон. Ажил, албан тушаалаа нээрээ хэлээд хариулна шүү. Протоколд тэмдэглэгдэнэ.

**Г.Өлзийсайхан:** Гадаад харилцааны яамны Гадаад худалдаа, эдийн засгийн хамтын ажиллагааны газрын захирал Өлзийсайхан байна. Энхболд гишүүний асуултад хариулъя. Дэлхийн худалдааны байгууллагын хүрээнд бол одоогийн байдлаар Канад улс болон Америкийн Нэгдсэн Улсын зүгээс бол ОХУ-тай Дэлхийн худалдааны байгууллагын гол зарчмын нэг болох үндэсний нэн тааламжтай нөхцөлийг олгох улсын жагсаалтаас бол бие дааж хасчихаад байна. Үүний дагуу бол ОХУ болон Беларусь улсаас импортолж байгаа бүх барааны хувьд бол 35 хувийн гаалийн татвар ногдуулах шийдвэрийг бол нэг талаараа бол гаргасан байгаа. Мөн Дэлхийн худалдааны байгуулын гишүүд болох Албани, Австрали, Канад, Европын Холбоо БНСУ, Молдав, Монтенегро, Шинэ Зеланд, Норвеги, Их Британи, Америкийн Нэгдсэн Улс хамтран 3 дугаар сарын 11-ний өдрүүдэд нийт гишүүдэд хандан бас уриалга гаргасан.

Үүнд бол одоо бусад гишүүн улсууд нь бас энэхүү үндэсний нэн тааламжтай нөхцөлийг олгохоос татгалзах мөн ОХУ-ын бас энэ тохиолдолд бол гишүүнчлэлийг түдгэлзүүлэх ийм асуудлуудыг бол тавьсан. Энэхүү асуудлыг бол Дэлхийн худалдааны байгууллагын ерөнхий зөвлөлөөр одоогийн байдлаар бол хэлэлцэх шаардлагагүй гэж үзсэн байгаа. Энэ нь бол яах вэ, хэсэг бүлэг гишүүн орнуудын гаргаж байгаа санаачилга гэж ингэж ойлгож болно. Тэгэхээр Дэлхийн худалдаан байгуулан гишүүдээс гаргасан мэдээлэл, уриалгын хариуд бол ОХУ-аас Дэлхийн худалдааны байгууллагын хүрээнд бол хариу мэдэгдэл гаргасан байгаа.

Энэхүү мэдэгдэл дээрээ бол Дэлхийн худалдааны байгууллагын ОХУ-аас сууж байгаа Байнгын төлөөлөгчийн газар бол бүх л энэ явуулж байгаа асуудал бол улс төржсөн ийм асуудал байгаад байна. Дэлхийн худалдааны байгууллага бол өөрөө улс төрийн оролцоогүйгээр зөвхөн худалдаа эдийн засгийн харилцааг хамаардаг ийм байгууллага тул энэхүү асуудлуудыг бол хэлэлцэхгүй байх нь зүйтэй гэсэн ийм асуудал гаргасан.

Зүгээр, одоогийн байдлаар юу зогсоод байгаа вэ гэхээр Беларусь улс маань Дэлхийн худалдааны байгууллагын гишүүн орон бол биш. Энэхүү байгууллагад элсэх процедураа явуулж байсан. Энэхүү процедурыг бол түр хугацаанд зогсоохоор шийдвэрлэсэн байгаа гэсэн мэдээллийг бид бүхэнд бол өгөөд байгаа юм. Ер нь бол явж байгаа, Дэлхийн худалдааны байгууллагын хүрээнд өрнөж байгаа асуудлууд бол нэлээн анхаарал татаж байгаа. Энэ оны 6 дугаар сард Дэлхийн худалдааны байгууллагын сайд нарын бага хурлаар нэлээдгүй асуудлуудыг бас ярилцахаар ингээд товыг бол тогтсон байгаа. Зургаан сардаа бол явуулах байх гэсэн ийм мэдээллийг энэ бага хурлаар явуулах байх гэсэн ийм мэдээлэл ирж байгаа юм.

Дээрээс нь Дэлхийн худалдааны байгууллагын гишүүд бол ОХУ-аас импортолж байгаа бараа бүтээгдэхүүний, түрүүний хэлсэн үндэсний нэн тааламжтай нөхцөлийг үзүүлэхдээ бол Дэлхийн худалдааны байгууллагын тариф, худалдааны ерөнхий хэлэлцээрийн 21 дүгээр зүйл буюу Үндэсний аюулгүй байдлыг хангах гэсэн энэ заалтыг удирдлага болгож, ингэж үндэслэл болгож энэ талынхаа гаргаж байгаа акцыг үндэслэлээ тайлбарлаж байгаа. ОХУ-ыг бол Дэлхийн худалдааны байгууллагад элсүүлэх явц бол 1993 оноос 2011 онд явж байсан энэ арван гурван жилийн хугацаатай энэхүү хэлэлцээний явцад бол Дэлхийн худалдааны байгууллагын гишүүн улсууд одоогийн байдлаар гишүүнчлэлийн бодлогоосоо өөрсдөө бол мэдээж татгалзахгүй нь ойлгомжтой.

**Б.Баттөмөр:** Товч хариулна шүү.

**Г.Өлзийсайхан:** За. Одоогийн байдлаар Дэлхийн худалдааны байгууллагын сайд нарын бага хурлын үеэр энэхүү асуудал бол нэлээдгүй хөндөгдөж гарахаар байна. Зүгээр гишүүдээс гаргасан санал мэдээллүүдийн хувьд Дэлхийн худалдааны байгууллагын эрх зүйд нийцэж байгаа эсэх асуудлаар бол Дэлхийн худалдааны байгууллага бол одоогоор нэгдсэн байд ойлголцолд хүрээгүй. Цаашид судалж, мэдэгдэл, эсрэг хариу мэдэгдэл гэсэн ийм байдалтайгаар явж байгаа.

**Б.Баттөмөр:** Энхболд гишүүн тодруулъя.

**Н.Энхболд:** Тэгээд энийг чинь юу гэж ойлгох вэ? Нэгдүгээрт Дэлхийн худалдааны байгууллагын дүрэмд одоо ингээд бие биеэ тэр аюулгүй байдал энэ тэртэй холбож уялдуулж байгаад бойкотлоод байх боломж нь байна гэж үзэх үү, одоогийн дүрэмд нь. Эсвэл тийм юм байхгүй учраас байгууллагаараа бүх гишүүдийнхээ оролцоогоор ярьж байгаад тэр бие биедээ хориг тавьж байгаа асуудлуудыг энэ зөв бурууг нь эцэслэж шийдэх юм уу?

**Б.Баттөмөр:**Байна гэж үзэх үү гэж асууж байна шүү дээ. 5 номер микрофон, Өлзийсайхан дарга хариулъя.

**Г.Өлзийсайхан:**Энэхүү Дэлхийн худалдааны байгууллагын бүх шийдвэр гаргах процедур бол та бүхэн мэдэж байгаа байх. Консенсусийн зарчмаар явдаг. Тэгэхээр энэ дээр бол одоогийн байдлаар ямар нэгэн улсыг хасах талаар бол ямарваа нэгэн үйлдэл гаргахгүй гэж үзэж байгаа. Дэлхийн худалдааны байгууллагын гишүүн улсууд бол энэхүү Дэлхийн худалдааны байгууллагын хэлэлцээрийнхээ заалтыг бариад нэг талын арга хэмжээ авах тохиолдол бол байгаа. Энэ нь бол урьд нь ч гэсэн саяын Украин, Оросын асуудлаас өмнө ч гэсэн бас үг хэлж байсан. Трамп ерөнхийлөгчийн засаг захиргааны үед бол Америкийн Нэгдсэн Улс Хятадтай явуулж байсан бас худалдааны зөрчилтэй байдал харагдсан. Энэ тохиолдол болгонд гишүүн улсууд бол Дэлхийн худалдааны байгууллагын маргаан шийдвэрлэх байгууллагад бол хандаж энэхүү асуудлыг бол хэлэлцүүлдэг.

Энэхүү маргаан шийдвэрлэх байгууллага бол өнгөрсөн дөрвөн жилийн хугацаанд нэлээдгүй олон иймэрхүү төрлийн үндэслэлтэй, үндэслэлгүй байна гэсэн ийм маргаануудыг бол хүлээн авсан байгаа. Энэ хүрээндээ асуудлаа шийддэг байгаа.

**Б.Баттөмөр:** Гишүүд асуулт асууж, хариулт авлаа. Хуулийн төсөлтэй холбогдуулан үг хэлэх гишүүд байна уу? Алга байна.

Ази, Номхон далайн хил дамнасан цаасгүй худалдааг хөнгөвчлөх тухай ерөнхий хэлэлцээрийг соёрхон батлах тухай хуулийн төслийг дэмжье гэсэн томьёоллоор санал хураалт явуулна. Гишүүд саналаа  өгнө үү.

Санал хураалт

Санал хураалтад 10 гишүүн оролцож, 7 гишүүн дэмжиж, 70 хувийн саналаар санал дэмжих гэж байна.

Хуулийн төслийн талаарх Байнгын хорооны санал дүгнэлтийг Улсын Их Хурлын нэгдсэн чуулганы хуралдаанд хэн танилцуулах уу? Энхболд гишүүнийг томилъё.

Өнөөдрийн Байнгын хорооны хуралдаанаар хэлэлцэх асуудал дууссан тул хуралдаан өндөрлөснийг мэдэгдье. Хуралдаанд оролцсон ажлын хэсгийн гишүүдэд талархлаа илэрхийлье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                 Б.БАТГЭРЭЛ